b'\n_START_ARTICLE_\nBilly the Kid, pikku nappula\n_START_SECTION_\nJuoni\n_START_PARAGRAPH_\nBilly the Kid -niminen lainsuojaton on asettunut Fort Weaklingiin. Kukaan kaupunkilaisista, edes sheriffi, ei uskalla vangita h\xc3\xa4nt\xc3\xa4 ja kaikki pelk\xc3\xa4\xc3\xa4v\xc3\xa4t h\xc3\xa4nt\xc3\xa4. Onneksi muutama urhea henkil\xc3\xb6 kaupungissa, The Fort Weakling Clarion -sanomalehden p\xc3\xa4\xc3\xa4toimittaja Josh Belly, sheriffi sek\xc3\xa4 saluunan omistaja, haluavat Billy the Kidin telkien taa, mutta kell\xc3\xa4\xc3\xa4n heist\xc3\xa4 ei ole tarpeeksi rohkeutta pid\xc3\xa4tt\xc3\xa4\xc3\xa4 Billy the Kidi\xc3\xa4. Kaupunkilaisten onneksi Lucky Luken reitti osuu Fort Weaklingiin. Lucky Luke lupautuu toimittamaan Billy the Kidin telkien taa, ja h\xc3\xa4n ryhtyy yhdess\xc3\xa4 Josh Bellyn ja sheriffin kanssa lietsomaan vastarintaa Billy the Kidi\xc3\xa4 vastaan. Lucky Luke saa Billyn vangittua, mutta koska kell\xc3\xa4\xc3\xa4n kaupunkilaisella ei ole rohkeutta todistaa Billy\xc3\xa4 vastaan, h\xc3\xa4n p\xc3\xa4\xc3\xa4see vapaaksi. Lopulta Lucky Luke turvautuu \xc3\xa4\xc3\xa4rimm\xc3\xa4iseen tehokeinoon. H\xc3\xa4n alkaa esitt\xc3\xa4\xc3\xa4 pahimman luokan lainsuojatonta saadakseen Billyn n\xc3\xa4ytt\xc3\xa4m\xc3\xa4\xc3\xa4n kaupunkilaisten silmiss\xc3\xa4 harmittomalta. Lopulta suunnitelma onnistuu ja Billy the Kid tuomitaan 1 247 vuodeksi pakkoty\xc3\xb6h\xc3\xb6n.'